ORDE do 5 de abril de 2010 pola que se reclasifica como de interese cultural a Fundación Nuestra Señora de las Ermitas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/04/2010

Examinado o expediente de solicitude de reclasificación da Fundación Nuestra Señora de las Ermitas con domicilio no Santuario das Ermidas, O Bolo (Ourense).
Feitos
1. O 10 de xuño de 2008, o Rexistro de Fundacións Asistenciais do Ministerio de Educación, Política Social e Deporte solicitou, logo de petición do padroado, a inscrición da fundación no Rexistro de Fundacións de Interese Galego.
2. A fundación, cualificada como de beneficencia particular en virtude da Real orde ministerial do 5 de outubro de 1923, adaptou os seus estatutos á Lei 12/2006, do 1 de decembro, de fundacións de interese galego, co obxecto de ser declarada de interese galego e inscrita no rexistro correspondente.
3. O expediente definitivo foi remitido á Consellería de Presidencia, Administracións Públicas e Xustiza, desde o rexistro do dito ministerio o 22 de marzo de 2010. Neste expediente consta, xunto cos antecedentes rexistrais, a escritura pública do 10 de decembro de 2009, ante o notario Inocencio Figaredo de la Mora, con número de protocolo mil setecentos sesenta, que contén os estatutos da fundación adaptados á Lei 12/2006.
4. Segundo consta no artigo seis dos seus estatutos, a fundación ten por obxecto:
a) Atender os necesitados, peregrinos ou pobres que se acheguen ás instalacións do santuario.
b) Contribuír á conservación, mantemento, sostemento, reparación e explotación dos edificios e de instalacións de interese relixioso ou cultural, incluso das instalacións do Santuario de Nosa Señora das Ermidas e dos seus edificios anexos.
5. O padroado actual da fundación está formado por Francisco Requena García, como presidente; Luis Maroto Cervera, como vicepresidente; Luciano Pascual Moralejo, como secretario; e Inocencia María de Jesús Herrero Conti e Antonio Quiroga Suárez, como vogais.
6. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de reclasificación como de interese cultural da Fundación Nuestra Señora de las Ermitas, con base nas materias que constitúen o seu obxecto fundacional.
7. De conformidade co artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese cultural e a súa adscrición á Consellería de Cultura e Turismo.
Consideracións legais
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia establece competencia exclusiva sobre o réxime das fundacións de interese galego.
2. O expediente da fundación contén os datos exixidos na Lei 12/2006, do 1 de decembro, de fundacións de interese galego.
3. Segundo establece o artigo 7 do Decreto 15/2009, do 21 de xaneiro, polo que se aproba o Regulamento do rexistro de fundacións de interese galego, corresponde a esta consellería de Presidencia, Administracións Públicas e Xustiza a clasificación da fundación e a adscrición á consellería correspondente, que exercerá as funcións de protectorado.
De conformidade co exposto, e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de secretarios xerais na súa reunión do día 29 de marzo de dous mil dez.
DISPOÑO:
Clasificar de interese cultural a Fundación Nuestra Señora de las Ermitas, adscribíndoa ao protectorado da Consellería de Cultura e Turismo.
Contra esta orde, que pon fin á vía administrativa, pode interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e poderase interpoñer, con carácter potestativo, recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 5 de abril de 2010.
Alfonso Rueda Valenzuela
Conselleiro de Presidencia, Administracións
Públicas e Xustiza